CELEX: 32016R0709
Language: el
Date: 2016-01-26 00:00:00
Title: Κατ' εξουσιοδότηση κανονισμός (ΕΕ) 2016/709 της Επιτροπής, της 26ης Ιανουαρίου 2016, για τη συμπλήρωση του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα που καθορίζουν τους όρους για την εφαρμογή των παρεκκλίσεων σχετικά με τα νομίσματα με περιορισμούς στη διαθεσιμότητα των ρευστών στοιχείων ενεργητικού (Κείμενο που παρουσιάζει ενδιαφέρον για τον ΕΟΧ)

13.5.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 125/1
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2016/709 ΤΗΣ ΕΠΙΤΡΟΠΉΣ
   της 26ης Ιανουαρίου 2016
   για τη συμπλήρωση του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα που καθορίζουν τους όρους για την εφαρμογή των παρεκκλίσεων σχετικά με τα νομίσματα με περιορισμούς στη διαθεσιμότητα των ρευστών στοιχείων ενεργητικού
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (1), και ιδίως το άρθρο 419 παράγραφος 5,
   Εκτιμώντας τα ακόλουθα:
   
               (1)
            
            
               Η Επιτροπή της Βασιλείας για την τραπεζική εποπτεία έχει καθιερώσει διεθνή πρότυπα όσον αφορά τον συντελεστή κάλυψης ρευστότητας και τα εργαλεία παρακολούθησης κινδύνων ρευστότητας (2) (τα πρότυπα της Επιτροπής της Βασιλείας για την τραπεζική εποπτεία).
            
         
               (2)
            
            
               Προκειμένου να εξασφαλιστεί η αποτελεσματική εποπτεία και εφαρμογή των παρεκκλίσεων που προβλέπονται στο άρθρο 419 παράγραφος 2 του κανονισμού (ΕΕ) αριθ. 575/2013 και η αποτελεσματική παρακολούθηση της συμμόρφωσης των ιδρυμάτων με τις απαιτήσεις που ισχύουν για τις εν λόγω παρεκκλίσεις, σύμφωνα με τα πρότυπα της Επιτροπής της Βασιλείας για την τραπεζική εποπτεία, τα ιδρύματα θα πρέπει να ενημερώνουν τις αρμόδιες αρχές, όταν προτίθενται να εφαρμόσουν τις εν λόγω παρεκκλίσεις ή όταν προτίθενται να προβούν σε ουσιώδη μεταβολή όσον αφορά την εφαρμογή των εν λόγω παρεκκλίσεων.
            
         
               (3)
            
            
               Τα πρότυπα της Επιτροπής της Βασιλείας για την τραπεζική εποπτεία θεσπίζουν κατευθυντήριες αρχές για τις εποπτικές αρχές στις περιοχές δικαιοδοσίας με ανεπαρκή ρευστά στοιχεία ενεργητικού υψηλής ποιότητας. Σύμφωνα με την αρχή 3 των εν λόγω κατευθυντήριων αρχών για τις εποπτικές αρχές, πριν εφαρμοστεί οποιαδήποτε παρέκκλιση, προκειμένου να αποδειχθούν οι δικαιολογημένες ανάγκες, τα ιδρύματα πρέπει να λαμβάνουν εύλογα μέτρα, στον βαθμό που είναι εφικτό, ώστε να εξασφαλιστεί ότι χρησιμοποιούνται υψηλής ποιότητας ρευστά στοιχεία ενεργητικού και να μειωθεί το συνολικό επίπεδο κινδύνου ρευστότητας, προκειμένου να βελτιωθεί η συμμόρφωση με την απαίτηση κάλυψης της ρευστότητας.
            
         
               (4)
            
            
               Σύμφωνα με τις αρχές 1 και 4 των κατευθυντήριων αρχών για τις εποπτικές αρχές που καθορίζονται στα πρότυπα της Επιτροπής της Βασιλείας για την τραπεζική εποπτεία, είναι ανάγκη να διασφαλιστεί ότι τα ιδρύματα δεν εφαρμόζουν τις παρεκκλίσεις ως οικονομική επιλογή που μεγιστοποιεί τα κέρδη τους μέσω της επιλογής εναλλακτικών ρευστών στοιχείων ενεργητικού υψηλής ποιότητας που βασίζεται κυρίως σε λόγους απόδοσης. Σύμφωνα με τις αρχές αυτές, είναι επίσης αναγκαίο να θεσπιστεί μηχανισμός για τον περιορισμό της χρήσης των παρεκκλίσεων προκειμένου να μετριαστούν οι κίνδυνοι μη απόδοσης των εναλλακτικών στοιχείων ενεργητικού. Λαμβανομένων υπόψη των προτύπων της Επιτροπής της Βασιλείας για την τραπεζική εποπτεία είναι επίσης απαραίτητο να προβλεφθούν κατάλληλες περικοπές για τους σκοπούς της παρέκκλισης που προβλέπεται στο άρθρο 419 παράγραφος 2 στοιχείο α) του κανονισμού (ΕΕ) αριθ. 575/2013 και να θεσπιστούν κανόνες σχετικά με το τέλος για τους σκοπούς της παρέκκλισης που προβλέπεται στο άρθρο 419 παράγραφος 2 στοιχείο β) του εν λόγω κανονισμού. Ειδικότερα, όσον αφορά την παρέκκλιση που προβλέπεται στο άρθρο 419 παράγραφος 2 στοιχείο β) του κανονισμού (ΕΕ) αριθ. 575/2013, προκειμένου να εξασφαλιστεί ότι το τίμημα που καταβάλλεται από ένα ίδρυμα για πιστωτική γραμμή κεντρικής τράπεζας είναι εύλογο, το τέλος πρέπει να αποτελείται από δύο στοιχεία. Το πρώτο θα πρέπει να αντισταθμίζει την υψηλότερη απόδοση που προκύπτει από τα στοιχεία ενεργητικού που τηρούνται για την εξασφάλιση της πιστωτικής γραμμής προκειμένου να εξασφαλιστεί ότι η τιμολόγηση αντικατοπτρίζει τα οφέλη που αποκομίζονται ανεξάρτητα από το αναληφθέν ποσό. Το δεύτερο πρέπει να αντανακλά το αναληφθέν ποσό της πιστωτικής γραμμής.
            
         
               (5)
            
            
               Σύμφωνα με την αρχή 2 των κατευθυντήριων αρχών για τις εποπτικές αρχές που καθορίζονται στα πρότυπα της Επιτροπής της Βασιλείας για την τραπεζική εποπτεία, η χρήση των παρεκκλίσεων θα πρέπει να περιορίζεται για όλα τα ιδρύματα με ανοίγματα στο αντίστοιχο νόμισμα. Σύμφωνα με το άρθρο 419 παράγραφος 3 του κανονισμού (ΕΕ) αριθ. 575/2013, οι παρεκκλίσεις που εφαρμόζονται πρέπει να είναι αντιστρόφως ανάλογες με τη διαθεσιμότητα των σχετικών στοιχείων ενεργητικού. Για τους λόγους αυτούς, η χρήση των παρεκκλίσεων θα πρέπει να περιορίζεται σε ποσοστό των καθαρών εκροών ρευστότητας ενός πιστωτικού ιδρύματος στο αντίστοιχο νόμισμα που αντιστοιχεί στη σχετική έλλειψη ρευστών στοιχείων ενεργητικού στο νόμισμα αυτό.
            
         
               (6)
            
            
               Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Τραπεζών (ΕΑΤ) στην Επιτροπή.
            
         
               (7)
            
            
               Η ΕΑΤ διεξήγαγε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και τις ωφέλειες και ζήτησε τη γνώμη της ομάδας τραπεζικών συμφεροντούχων, που συστάθηκε σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (3).
            
         
               (8)
            
            
               Σύμφωνα με τη διαδικασία που προβλέπεται στο άρθρο 15 του κανονισμού (ΕΕ) αριθ. 1093/2010, η Επιτροπή ενέκρινε με τροποποιήσεις το σχέδιο ρυθμιστικού τεχνικού προτύπου που υποβλήθηκε από την ΕΑΤ, αφού απέστειλε το σχέδιο ρυθμιστικού τεχνικού προτύπου πάλι στην ΕΑΤ, εξηγώντας τους λόγους για τις τροποποιήσεις. Η ΕΑΤ υπέβαλε επίσημη γνώμη για τις εν λόγω τροπολογίες,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο
   Ο παρών κανονισμός καθορίζει τους όρους για την εφαρμογή των παρεκκλίσεων που αναφέρονται στο άρθρο 419 παράγραφος 2 του κανονισμού (ΕΕ) αριθ. 575/2013 όσον αφορά τα νομίσματα με περιορισμούς στη διαθεσιμότητα των ρευστών στοιχείων ενεργητικού.
   Άρθρο 2
   Γνωστοποίηση της παρέκκλισης
   1.   Το πιστωτικό ίδρυμα γνωστοποιεί στην αρμόδια αρχή ότι προτίθεται να εφαρμόσει μία ή και τις δύο παρεκκλίσεις που προβλέπονται στο άρθρο 419 παράγραφος 2 του κανονισμού (ΕΕ) αριθ. 575/2013. Η γνωστοποίηση παρέχεται γραπτώς 30 ημέρες πριν από την ημερομηνία της πρώτης εφαρμογής της παρέκκλισης.
   Εάν ένα ίδρυμα προτίθεται να επιφέρει ουσιώδη μεταβολή όσον αφορά την εφαρμογή της παρέκκλισης (των παρεκκλίσεων) που γνωστοποιήθηκαν σύμφωνα με το πρώτο εδάφιο, ενημερώνει την αρμόδια αρχή 30 ημέρες πριν από την ημερομηνία της πρώτης εφαρμογής αυτής της αλλαγή.
   Σε εξαιρετικές περιστάσεις, όταν, λόγω αιφνίδιων εξελίξεων στην αγορά, ιδιαζόντων γεγονότων ή άλλων παραγόντων που διαφεύγουν από τον έλεγχο του ιδρύματος, δεν είναι δυνατό να γνωστοποιηθεί στις αρμόδιες αρχές η ουσιώδης μεταβολή 30 ημέρες πριν από την πρώτη εφαρμογή της, τα ιδρύματα προβαίνουν σε προκαταρκτική γνωστοποίηση στις αρμόδιες αρχές πριν από την εφαρμογή της ουσιώδους μεταβολής. Στην προκαταρκτική γνωστοποίηση παρέχεται περιγραφή του χαρακτήρα της ουσιώδους μεταβολής, σε συνδυασμό με ένδειξη του βαθμού στον οποίο η σκοπούμενη παρέκκλιση ενδέχεται να εφαρμοστεί, εκφραζόμενη ως ποσοστό των ρευστών στοιχείων ενεργητικού που απαιτείται να τηρούνται από ένα ίδρυμα ώστε αυτό να τηρεί την υποχρέωσή του για κάλυψη της ρευστότητας. Η προκαταρκτική γνωστοποίηση συμπληρώνεται με γνωστοποίηση σύμφωνα με το δεύτερο εδάφιο, εντός 30 ημερών από την πρώτη εφαρμογή κάθε παρέκκλισης.
   Τα ιδρύματα γνωστοποιούν στις αρμόδιες αρχές σε ετήσια βάση αν προτίθενται να εξακολουθήσουν να εφαρμόζουν την παρέκκλιση που γνωστοποιήθηκε σύμφωνα με το πρώτο εδάφιο.
   2.   Στη γνωστοποίηση που αναφέρεται στην παράγραφο 1 πρώτο εδάφιο προσδιορίζονται οι εξής πληροφορίες:
   
               α)
            
            
               εάν η κοινοποίηση αφορά την παρέκκλιση που προβλέπεται στο άρθρο 419 παράγραφος 2 στοιχείο α) του κανονισμού (ΕΕ) αριθ. 575/2013 ή την παρέκκλιση που προβλέπεται στο άρθρο 419 παράγραφος 2 στοιχείο β) του εν λόγω κανονισμού, ή και τις δύο·
            
         
               β)
            
            
               επιβεβαίωση της συμμόρφωσης με τις προϋποθέσεις που προβλέπονται στο άρθρο 419 παράγραφος 3 του κανονισμού (ΕΕ) αριθ. 575/2013 και τις προϋποθέσεις του άρθρου 3 του παρόντος κανονισμού·
            
         
               γ)
            
            
               αν η κοινοποίηση αφορά την παρέκκλιση που προβλέπεται στο άρθρο 419 παράγραφος 2 στοιχείο α) του κανονισμού (ΕΕ) αριθ. 575/2013, επιβεβαίωση συμμόρφωσης με τις απαιτήσεις του άρθρου 4 του παρόντος κανονισμού·
            
         
               δ)
            
            
               αν η κοινοποίηση αφορά την παρέκκλιση που προβλέπεται στο άρθρο 419 παράγραφος 2 στοιχείο β) του κανονισμού (ΕΕ) αριθ. 575/2013, επιβεβαίωση συμμόρφωσης με τις απαιτήσεις του άρθρου 5 και του άρθρου 6 του παρόντος κανονισμού·
            
         
               ε)
            
            
               εκτίμηση της μελλοντικής εφαρμογής της παρέκκλισης (των παρεκκλίσεων) όσον αφορά την προς εφαρμογή παρέκκλιση, εκφραζόμενη ως ποσοστό και τη μεταβολή της, με την πάροδο του χρόνου, καθώς και σύγκριση της θέσης ρευστότητας του ιδρύματος αν εφαρμόζει την παρέκκλιση (τις παρεκκλίσεις) που προβλέπεται στο άρθρο 419 παράγραφος 2 του κανονισμού (ΕΕ) αριθ. 575/2013 και της θέσης ρευστότητάς του, εάν δεν εφαρμόζει την παρέκκλιση (τις παρεκκλίσεις) που προβλέπεται στο εν λόγω άρθρο.
            
         Άρθρο 3
   Αξιολόγηση των δικαιολογημένων αναγκών
   Ένα ίδρυμα θεωρείται ότι έχει δικαιολογημένες ανάγκες για ρευστά στοιχεία ενεργητικού για τους σκοπούς του άρθρο 419 παράγραφος 3 του κανονισμού (ΕΕ) αριθ. 575/2013, μόνο εφόσον πληρούνται οι ακόλουθες προϋποθέσεις:
   
               α)
            
            
               έχει μειώσει, μέσω άρτιας διαχείρισης ρευστότητας, την ανάγκη για ρευστά διαθέσιμα σε ολόκληρο το φάσμα των συναλλαγών που πραγματοποιούνται από το ίδρυμα·
            
         
               β)
            
            
               τα ρευστά διαθέσιμα συμβαδίζουν με τη διαθεσιμότητα των εν λόγω στοιχείων ενεργητικού στο σχετικό νόμισμα.
            
         Άρθρο 4
   Εφαρμογή της παρέκκλισης που προβλέπεται στο άρθρο 419 παράγραφος 2 στοιχείο α) του κανονισμού (ΕΕ) αριθ. 575/2013
   1.   Το ίδρυμα λαμβάνει όλα τα εύλογα μέτρα για να τηρήσει την απαίτηση κάλυψης της ρευστότητας που καθορίζεται στο άρθρο 412 του κανονισμού (ΕΕ) αριθ. 575/2013, πριν εφαρμόσει την παρέκκλιση που προβλέπεται στο άρθρο 419 παράγραφος 2 στοιχείο α) του εν λόγω κανονισμού.
   2.   Το ίδρυμα εξασφαλίζει ότι είναι ανά πάσα στιγμή σε θέση να προσδιορίζει λειτουργικά τα ρευστά στοιχεία ενεργητικού που χρησιμοποιούνται για την τήρηση των απαιτήσεων κάλυψης ρευστότητας σε ξένο νόμισμα και τα ρευστά στοιχεία ενεργητικού που τηρούνται ως αποτέλεσμα της εφαρμογής της παρέκκλισης που προβλέπεται από το άρθρο 419 παράγραφος 2 στοιχείο α) του κανονισμού (ΕΕ) αριθ. 575/2013.
   3.   Το ίδρυμα εξασφαλίζει ότι το πλαίσιο διαχείρισης κινδύνου συναλλάγματος που διαθέτει πληροί τις ακόλουθες προϋποθέσεις:
   
               α)
            
            
               οι αναντιστοιχίες νομισμάτων που προκύπτουν από τη χρήση της παρέκκλισης που προβλέπεται στο άρθρο 419 παράγραφος 2 στοιχείο α) του κανονισμού (ΕΕ) αριθ. 575/2013 αποτιμώνται, παρακολουθούνται, ελέγχονται και αιτιολογούνται κατάλληλα·
            
         
               β)
            
            
               τα ρευστά στοιχεία ενεργητικού που δεν συμβαδίζουν με την κατανομή των εκροών ρευστότητας ανά νόμισμα μετά την αφαίρεση των εισροών μπορούν να ρευστοποιηθούν στο νόμισμα του κράτους μέλους της οικείας αρμόδιας αρχής, όποτε αυτό είναι αναγκαίο·
            
         
               γ)
            
            
               τα ιστορικά στοιχεία σχετικά με τις περιόδους ακραίων συνθηκών ενισχύουν το συμπέρασμα ότι το ίδρυμα είναι σε θέση να επισπεύσει τη ρευστοποίηση των στοιχείων ενεργητικού που αναφέρονται στο στοιχείο β).
            
         4.   Ίδρυμα που χρησιμοποιεί ρευστά στοιχεία ενεργητικού σε νόμισμα άλλο από το νόμισμα του κράτους μέλους της οικείας αρμόδιας αρχής για να καλύψει τις ανάγκες ρευστότητας στο εν λόγω νόμισμα εφαρμόζει περικοπή της τάξης του 8 % επί της αξίας των εν λόγω στοιχείων ενεργητικού επιπλέον της τυχόν περικοπής που εφαρμόζεται σύμφωνα με το άρθρο 418 του κανονισμού (ΕΕ) αριθ. 575/2013.
   Όταν τα ρευστά στοιχεία ενεργητικού εκφράζονται σε νόμισμα που δεν αποτελεί αντικείμενο διαπραγμάτευσης σε ενεργό αγορά στις παγκόσμιες αγορές συναλλάγματος, η πρόσθετη περικοπή είναι το μεγαλύτερο μέγεθος μεταξύ ποσοστού 8 % και της μεγαλύτερης μηνιαίας διακύμανσης της συναλλαγματικής ισοτιμίας μεταξύ δύο νομισμάτων κατά τα 10 προηγούμενα έτη από την αντίστοιχη ημερομηνία αναφοράς για την υποβολή στοιχείων.
   Σε περίπτωση που το νόμισμα του κράτους μέλους της οικείας αρμόδιας αρχής είναι τυπικά προσδεδεμένο σε άλλο νόμισμα βάσει μηχανισμού στον οποίο οι κεντρικές τράπεζες και των δύο νομισμάτων δεσμεύονται να στηρίζουν τη συναλλαγματική ισοτιμία, το ίδρυμα μπορεί να εφαρμόζει περικοπή ίση με το εύρος των περιθωρίων διακύμανσης της συναλλαγματικής ισοτιμίας.
   Άρθρο 5
   Εφαρμογή της παρέκκλισης που προβλέπεται στο άρθρο 419 παράγραφος 2 στοιχείο β) του κανονισμού (ΕΕ) αριθ. 575/2013
   1.   Το ίδρυμα λαμβάνει όλα τα εύλογα μέτρα για να τηρήσει την απαίτηση κάλυψης της ρευστότητας που καθορίζεται στο άρθρο 412 του κανονισμού (ΕΕ) αριθ. 575/2013, πριν εφαρμόσει την παρέκκλιση που προβλέπεται στο άρθρο 419 παράγραφος 2 στοιχείο β) του εν λόγω κανονισμού.
   2.   Το ίδρυμα λαμβάνει από την κεντρική τράπεζα για τα νομίσματα με περιορισμούς στη διαθεσιμότητα των ρευστών στοιχείων ενεργητικού πιστωτικό όριο το οποίο πληροί τις ακόλουθες προϋποθέσεις:
   
               α)
            
            
               το πιστωτικό όριο ορίζει ότι το ίδρυμα έχει νομικά δεσμευτικό δικαίωμα πρόσβασης σε πιστωτικές διευκολύνσεις και το δικαίωμα αυτό καθορίζεται σε γραπτή συμφωνία·
            
         
               β)
            
            
               μετά την απόφαση για την παροχή πιστωτικού ορίου, η πρόσβαση στις πιστωτικές διευκολύνσεις δεν υπόκειται σε απόφαση για χορήγηση πίστωσης από την κεντρική τράπεζα·
            
         
               γ)
            
            
               οι πιστωτικές διευκολύνσεις μπορούν να αναληφθούν από το ίδρυμα αμελλητί και το αργότερο μία ημέρα μετά την ειδοποίηση προς την κεντρική τράπεζα·
            
         
               δ)
            
            
               το πιστωτικό όριο είναι ανά πάσα στιγμή διαθέσιμη για χρονική περίοδο που υπερβαίνει την περίοδο των 30 ημερών από την απαίτηση κάλυψης της ρευστότητας που καθορίζεται στο άρθρο 412 παράγραφος 1 του κανονισμού (ΕΕ) αριθ. 575/2013.
            
         3.   Το ίδρυμα καταθέτει πλήρεις εμπράγματες ασφάλειες στην κεντρική τράπεζα, οι οποίες, αφού υποβληθούν στην τυχόν περικοπή που εφαρμόζεται από την κεντρική τράπεζα, θα πρέπει πάντοτε να ισούνται με ή να υπερβαίνουν το μέγιστο ποσό που μπορεί να αναληφθεί για το πιστωτικό όριο.
   Άρθρο 6
   Καταβλητέο τέλος για τη χορήγηση πιστωτικού ορίου
   1.   Ένα ίδρυμα καταβάλλει τέλος το οποίο καθορίζεται από την κεντρική τράπεζα. Το τέλος αποτελείται από δύο συνιστώσες για το πιστωτικό όριο που αναφέρεται στο άρθρο 5 παράγραφος 2 του παρόντος κανονισμού και εξασφαλίζει ότι δεν υφίσταται οικονομικό πλεονέκτημα ή μειονέκτημα που απορρέει από την εφαρμογή της παρέκκλισης που προβλέπεται στο άρθρο 419 παράγραφος 2 στοιχείο β) του κανονισμού (ΕΕ) αριθ. 575/2013, σε σύγκριση με τα ιδρύματα τα οποία δεν εφαρμόζουν την παρέκκλιση.
   2.   Το τέλος που καταβάλλεται από το ίδρυμα για το πιστωτικό όριο ισούται με το άθροισμα των ακόλουθων συνιστωσών:
   
               α)
            
            
               του ποσού που βασίζεται στο αναληφθέν ποσό της πιστωτικής γραμμής·
            
         
               β)
            
            
               του ποσού που προσεγγίζει τη διαφορά μεταξύ των εξής:
               
                           i)
                        
                        
                           της απόδοσης των στοιχείων ενεργητικού που χρησιμοποιούνται για την εξασφάλιση της πίστωσης·
                        
                     
                           ii)
                        
                        
                           της απόδοσης αντιπροσωπευτικού χαρτοφυλακίου στοιχείων ενεργητικού του είδους που προβλέπεται στο άρθρο 416 παράγραφος 1 σημεία α) έως δ) του κανονισμού (ΕΕ) αριθ. 575/2013.
                        
                     
         Το ποσό που αναφέρεται στο πρώτο εδάφιο σημείο β) μπορεί να αναπροσαρμόζεται ώστε να λαμβάνονται υπόψη τυχόν ουσιώδεις μεταβολές από άποψη πιστωτικού κινδύνου μεταξύ των συνόλων των στοιχείων ενεργητικού που αναφέρονται στο εν λόγω σημείο.
   Άρθρο 7
   Περιορισμός στη χρήση των παρεκκλίσεων
   1.   Κατά την εφαρμογή των παρεκκλίσεων που προβλέπονται στο άρθρο 419 παράγραφος 2 του κανονισμού (ΕΕ) αριθ. 575/2013, τα ιδρύματα δεν υπερβαίνουν το σχετικό ποσοστό που καθορίζεται όσον αφορά ένα νόμισμα στα εκτελεστικά τεχνικά πρότυπα που έχουν εγκριθεί σύμφωνα με το άρθρο 419 παράγραφος 4 του κανονισμού (ΕΕ) αριθ. 575/2013.
   2.   Για τους σκοπούς της παραγράφου 1, κατά την εφαρμογή των παρεκκλίσεων που προβλέπονται στο άρθρο 419 παράγραφος 2 του κανονισμού (ΕΕ) αριθ. 575/2013, τα ιδρύματα υπολογίζουν το ποσοστό ως το ποσοστό που το X αντιπροσωπεύει επί του Y, όπου:
   
               α)
            
            
               «X» είναι το άθροισμα της αξίας όλων των ρευστών στοιχείων ενεργητικού στα οποία εφαρμόζεται η παρέκκλιση που προβλέπεται στο άρθρο 419 παράγραφος 2 στοιχείο α) του κανονισμού (ΕΕ) αριθ. 575/2013, μετά την εφαρμογή τυχόν περικοπών και του μέγιστου ποσού που μπορεί να αναληφθεί για πίστωση στην οποία εφαρμόζεται η παρέκκλιση που προβλέπεται στο άρθρο 419 παράγραφος 2 στοιχείο β) του κανονισμού (ΕΕ) αριθ. 575/2013·
            
         
               β)
            
            
               «Y» είναι το ποσό των ρευστών διαθεσίμων που απαιτείται να κατέχει ένα ίδρυμα ώστε να τηρεί την απαίτηση κάλυψης της ρευστότητας σύμφωνα με το άρθρο 412 του κανονισμού (ΕΕ) αριθ. 575/2013.
            
         Άρθρο 8
   Τελικές διατάξεις
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 26 Ιανουαρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 176 της 27.6.2013, σ. 1.
   
      (2)  Επιτροπή της Βασιλείας για την τραπεζική εποπτεία, «Basel III: Ο συντελεστής κάλυψης ρευστότητας και τα εργαλεία παρακολούθησης κινδύνων ρευστότητας», Ιανουάριος 2013.
   
      (3)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).